KIRJALLINEN KYSYMYS E-1601/01

esittäjä(t): Hiltrud Breyer (Verts/ALE) komissiolle

(1. kesäkuuta 2001)

Aihe: Ilotulitteiden aiheuttama melu Saksan ja Ranskan välisellä raja-alueella

Ranskassa toisin kuin sen naapurimaassa Saksassa on mahdollista ostaa ilotulitteita ympäri vuoden. Niiden sytyttäminen on kuitenkin sallittu ainoastaan muutamina tiettyinä päivinä vuodessa, mistä on säädetty muun muassa paikallisessa lainsäädännössä. Ilotulitteiden ympärivuotinen myynti johtaa siihen, että erityisesti raja-alueella asuvat Saksan kansalaiset ostavat ilotulitteita

Ranskasta ja sytyttävät niitä sekä Ranskan että Saksan puolella myös muulloin kuin sallittuna aikana (joka alkaa uudenvuoden aattona klo 18.00 ja päättyy uudenvuodenpäivänä klo 7.00). Tämä sääntöjen vastainen toiminta aiheuttaa ihmisille ja eläimille erityisesti marras- ja joulukuussa sietämättömän meluhaitan, ja lisäksi se on vastoin terveyden suojelulle sekä ympäristön- ja luonnonsuojelulle asetettuja vaatimuksia. Asukkaat rajan molemmin puolin ovat esittäneet useita valituksia tästä asiasta. Järjestyspoliisilla ei ole kapasiteettia poistaa tätä ongelmaa.

1. Aiotaanko EU:ssa säätää yhdenmukaiset ja tiukemmat pyroteknisiä aineita sisältäviä esineitä koskevat myyntirajoitukset?

2. Miksi pyroteknisiä aineita sisältävien tuotteiden rajoittamatonta myyntiä ei kielletä kokonaan, kun otetaan huomioon, että niiden sytyttäminen aiheuttaa useita tapaturmia ja ympäristöhaittoja, ja että niiden varastoiminen on vaarallista?

Erkki Liikasen komission puolesta antama vastaus

(5. syyskuuta 2001)

Ilotulitteiden turvallisesta käytöstä ei ole erityistä yhteisön lainsäädäntöä. Jäsenvaltiot vahvistavat ja toimeenpanevat ilotulitteita koskevat säännökset, joita voidaan tarvittaessa muuttaa niin, että ne soveltuvat paikallisiin oloihin. Komissio ei ole vakuuttunut siitä, että ilotulitteiden markkinointia ja käyttöä koskeva yhteisön direktiivi olisi parempi ratkaisu onnettomuuksien ehkäisemiseen.

Kuten komissio totesi arvoisan parlamentin jäsenen ilotulitteiden turvallista käyttöä koskevaan kirjalliseen kysymykseen E-1569/01(1) antamassaan vastauksessa, yhteisön markkinoille saatettaviin ilotulitteisiin sovelletaan yleisestä tuoteturvallisuudesta 29. kesäkuuta 1992 annettua neuvoston direktiiviä 92/59/ETY(2), joka koskee ilotulitteiden ohella monia muita tuotteita. Mainitun direktiivin mukaisesti valmistajien on varmistettava, että markkinoille saatettavat tuotteet täyttävät hyväksyttävät turvallisuusvaatimukset. Direktiivissä myös velvoitetaan jäsenvaltiot valvomaan markkinoilla olevia tuotteita ja ilmoittamaan muille jäsenvaltioille vaarallisista tuotteista, jotka voidaan tarvittaessa poistaa markkinoilta.

Ilotulitteiden, kuten kaikkien muidenkin yhdessä jäsenvaltiossa lailliseen käyttöön hyväksyttyjen tavaroiden, siirtäminen maasta toiseen on tyypillistä tavaroiden vapaata liikkuvuutta yhteisön alueella (EY:n perustamissopimuksen 28 artikla (entinen 30 artikla)). EY:n perustamissopimuksen 30 artiklan (entinen 36 artikla) mukaan edellä mainitut määräykset eivät estä sellaisia tuontia, vientiä tai kauttakuljetusta koskevia kieltoja tai rajoituksia, jotka ovat perusteltuja julkisen moraalin, yleisen järjestyksen tai turvallisuuden kannalta. Nämä kiellot tai rajoitukset eivät kuitenkaan saa olla keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen.

(1) Katso sivu 2.

(2) EYVL L 228, 11.8.1992.